Suriyada isyon boshlanganiga bir yil bo'ldi
Shu kungacha sakkiz mingdan ziyod kishining yostig'i quridi. Xalqaro hamjamiyat chora ko'rishga ojiz. BMTda yakdillik yo'q. 
Idlib shahri bugun armiya va isyonchilar o’rtasida shiddatli janglar maydoni. Britaniya asoslangan Suriya inson huquqlari tashkilotiga ko’ra, 23 kishining jasadi aynan shu shaharda topilgan, ayrimlari qiynoqdan o’lgani ayon, deydi guvohlar. Xalqaro hamjamiyat shu kungacha 8 mingdan ziyod odamning boshini yegan mojaroni qanday to’xtatish ustida bosh qotirar ekan, Suriya qurolli kuchlari Idlib shahrining katta qismini egallab bo’ldi va “qo’zg’olon o’chog’i” - janubdagi Daraa shahrida yirik operatsiya boshlagan. Asosan sobiq harbiylardan iborat isyonchilar chekinishga majbur, chet eldagi muxolif guruhlar ham bir yoqadan bosh chiqara olmayotgani ko’zga tashlanadi. Fransiya Tashqi ishlar vaziri Alan Juppe Suriya oppozitsiyasini qurollantirish taklifiga qarshi, chunki deydi u, vaziyat tamoman izdan chiqib, kattaroq fojiaga aylanishi hech gap emas. Bu orada, 200 nohukumat tashkilotlar, kino yulduzlari va san’atkorlar bilan hamkorlikda, “Suriya tinchligi uchun birlashing” shiori ostida kampaniya boshlamoqda. Tashabbus Facebook, Twitte va Youtube singari ommabop sahifalar orqali omma e’tiborini Suriyadagi bugungi vaziyatga qaratishni ko’zlaydi. BMT va Arab Ligasining Suriya bo’yicha maxsus vakili, yaqinda Damashqqa safar qilib prezident Assad bilan muloqot qilgan Kofi Annan, BMT Xavfsizlik Kengashiga hisobot berishi kutilmoqda. Diplomatlar fikricha, safar xulosalari AQSh va Yevropa ovozga qo’yishni rejalayotgan navbatdagi rezolyutsiya uchun muhim. Hujjat loyihasi Suriya shaharlariga favqulodda gumanitar yordam yetkazishni ko’zlaydi. Bashar al-Assad ma’muriyatini qoralovchi rezolyutsiyalar Rossiya va Xitoy qarshiligi sabab ovozdan o’tmagan.